Sistemul e-Factura, simplificat pentru afacerile mici. De când va fi disponibilă aplicația
Pentru că mulți antreprenori au avut probleme cu sistemul e-Factura, Ministerul Finanțelor a realizat și o aplicație simplificată.
Este mai ușor de folosit, spun reprezentanții ANAF, și se adresează afacerilor mici, cu puține facturi pe lună. Aplicația poate fi accesată de marți dimineață, 5 martie 2024.
Albert Fruth, șef birou în cadrul ANAF: "Cuprinde doar elementele informaționale de bază, face în mod automat și selecția tipului de factură. Pentru că se agresează atât categoriei, cât și celor neplătitori de TVA. Se aplică o bifă, practic este intuitiv aici, nu mai este lăsat la libera alegere".
Aplicația simplificată e-Factura a fost creată pentru cele peste 400.000 de afaceri mici, care emit puține facturi pe lună și nu au nevoie de informații suplimentare, cum ar fi referințe de lot sau de comandă pentru produse. Doar elementele obligatorii. Astfel că nu va fi nevoie de un soft diferit de facturare, iar procesul va dura foarte puțin, spun reprezentanții ANAF.
Aplicația va fi disponibilă pe site-ul Ministerul de Finanțe și va avea un buton separat, dar rămâne și aplicația obișnuită e-Factura.
Aceasta a fost îmbunătățită. Va putea fi accesată curând și în limba engleza. Numărul sesizărilor s-a micșorat, iar cele mai multe erori au fost rezolvate, spune ministrul Finanțelor. Între timp, ministerul i-a identificat și pe contribuabilii cu probleme.
Marcel Boloș, Ministrul Finanțelor: "Numărul lor este destul de consistent, mai ales al celor care încă nu înțeleg că trebuie să utilizeze e-Factura și din calculele noastre undeva între 150.000 și 200.000. Aceștia sunt primii care vor primit aceste note de conformare. În caz contrar, riscă amenzi".
Până pe 31 martie, cei care nu transmit facturi în noul sistem nu vor fi sancționați. Ministerul analizează acum posibilitatea ca acest termen de grație să se amâne până pe 1 iulie, însă nu a fost luată o decizie până acum.
De când a devenit obligatoriu sistemul e-Factura, 50 de milioane de facturi au fost înregistrate, în valoare totală de peste 550 de miliarde de lei.